次韻吳襄陽寄示遊楚山詩
作者：項安世
朝代：宋

paragraphs: 漢江南北何縈紆，千山萬山肩相扶。
中間偉然一丈夫，峴山之楚鹿門蘇。
我行一舍到蘇嶺，憶與許子同奔趨。
楚山只在城南隅，一月不到何其迂。
遠求白傅近舍湜，人情未怪瑟與竽。
梯飈自到絕徑處，使君定是昌黎徒。
想當伐山開道時，野鳥驚去窮猿呼。
獨携千古兩耆舊，卧龍鳳雛與之俱。
下看海內無所見，淚落漢水心長吁。
我雖不得從公輿，誦公之詩讀公書。
掛之高堂心目舒，便是居士遊山圖。